Kaija Koo

Ura

Kaija Koo nousi yleisön tietoisuuteen disco- ja pop-rock-yhtye Steel Cityssä 1980-luvun alussa. Hän toimi myös taustalaulajana muun muassa Maukka Perusjätkän albumeilla ja Frederikin taustakuorossa vuoden 1981 Eurovision laulukilpailun karsinnassa. Kappale oli ”Titanic”, josta tuli sittemmin Frederikin ehkä tunnetuin hitti. Kaija Koo on ollut myös Kirkan taustalaulajana vuoden 1984 Eurovision laulukilpailussa kappaleella ”Hengaillaan” ja niin ikään vuonna 1985 Sonja Lumpeen taustalla ”Eläköön elämä” -kappaleessa. 
Ensimmäisen sooloalbuminsa Kun savukkeet on loppuneet Kaija Koo julkaisi vuonna 1986. Albumin tuotti Risto Asikainen, ja siltä julkaistu single ”Kaikki vanhat filmit” nousi radiohitiksi. Levyn julkaisun aikoihin Kaijan isä kuoli, mikä vaikutti siihen, että hän oli pitkään sivussa laulajan uraltaan.
Kaija Koon palattua musiikin tekemiseen ilmestyi hänen läpimurtoalbuminsa Tuulten viemää, jonka hän teki aviomiehensä Markku Impiön kanssa vuonna 1993. Levy pysyi Suomen virallisella albumilistalla 66 viikkoa ja myi triplaplatinaa. Tuulten viemää on Suomen kaikkien aikojen seitsemänneksi myydyin albumi 175 000 kappaleen myynnillään. Emma-gaalassa Kaija Koo palkittiin vuoden 1993 naisartistina, Tuulten viemää vuoden albumina ja levyn suurin hitti ”Kuka keksi rakkauden” vuoden sävellyksenä. Samalla Markku Impiö valittiin vuoden tuottajaksi.
Myös Kaija Koon seuraavat albumit ovat menestyneet hyvin: Tuulikello (1995) myi tuplaplatinaa ja Unihiekkamyrsky (1997) platinaa. Vuoden 1998 Emma-gaalassa Kaija Koo palkittiin jälleen vuoden naisartistina. Muista Kaija Koon levyistä kultaa ovat myyneet Operaatio jalokivimeri (1998), Tinakenkätyttö (1999) ja Mikään ei riitä (2002). Vuonna 2000 julkaistu kokoelmalevy Tuuleen piirretyt vuodet 1980–2000 on myynyt platinaa. Yhteensä Kaija Koon levyjä on myyty yli 500 000 kopiota.
Markku Impiö oli tuottamassa vuonna 2007 julkaistua Kaija Koon studioalbumia H-Hetki. Kaija Koo oli ehdolla vuoden 2009 Iskelmä-Finlandian saajaksi.
Keväällä 2010 Kaija erosi silloisesta levy-yhtiöstään Bonnier Amigo Music Groupista ja solmi uuden levytyssopimuksen Apulanta-yhtyeen ja Katja Ståhlin perustaman Päijät-Hämeen Sorto ja Riisto -yhtiön kanssa. Uusi albumi Irti ja single ”Vapaa” julkaistiin syksyllä 2010. ”Vapaa” nousi radio- ja myyntimenestykseen, ja sitä on myyty jo singlen platinalevyrajan yli. Myös itse albumi on myynyt platinaa.
Kaija Koon sekä Päijät-Hämeen Sorto ja Riisto -yhtiön sopimus raukesi toukokuussa 2011 vain yhden albumin jälkeen. Syksyllä Kaija Koo julkaisi uuden platinaa myyneen  kokoelman Kaunis rietas onnellinen – Parhaat 1980–2011, joka sisälsi kaksi uutta kappaletta. Samana syksynä Kaija kilpaili kymmenen vuoden tauolta palanneessa Syksyn sävel -kilpailussa kappaleellaan ”Kaunis rietas onnellinen”.
Syksyllä 2011 Kaija Koo osallistui Kuorosota-ohjelmaan Tuusulaa edustavan kuoron johtajana.
Syksyllä 2012 Kaija Koo oli mukana Nelosella esitetyssä Vain elämää -sarjassa, jossa seitsemän kotimaista artistia esitti toistensa kappaleita. Huhtikuussa 2014 julkaistiin Kaija Koon uusi studioalbumi Kuka sen opettaa. Vuoden 2015 Emma-gaalassa hänet palkittiin kolmatta kertaa parhaan naissolistin Emmalla.
Toukokuussa 2016 Kaija julkaisi uuden singlen ”Siniset tikkaat”, joka on ensimmäinen single syksyllä ilmestyneeltä Sinun naisesi -albumilta.
Syksyllä 2017 Kaija Koo oli yksi artisteista Vain elämää -televisiosarjan seitsemännellä kaudella. Kausi oli all stars -teemainen, eli jo aiemmin ohjelmassa olleet artistit palasivat Satulinnaan uusien laulujen ja tarinoiden kera.
Kesäkuussa 2018 julkaistiin single ”Paa mut cooleriin”, jolla esiintyy myös Reino Nordin. Elokuun lopussa julkaistiin ”Mun sydän” -single. Joulukuun alussa julkaistiin kappaleesta ”Tule lähemmäs beibi” uusi versio, jolla esiintyvät myös Jenni Vartiainen, Vesala ja Sanni.

Yksityiselämä

Kaija Koo on kärsinyt nuorempana sosiaalisten tilanteiden pelosta. Hän menetti isänsä nuorena ja on sittemmin menettänyt myös äitinsä.
Kaija Koo erosi Markku Impiöstä vuonna 2006. Erostaan huolimatta he jatkoivat yhteistyötä musiikin parissa. Heillä on poika.
Syyskuussa 2016 Kaija Koo kertoi jäävänsä sairauslomalle kevääseen 2017 saakka, sillä hänelle oli tehty suuri lonkkaleikkaus marraskuussa 2016.